open-index/open-wikipedia-markdown huggingface dataset:
Συνθήκη του Λεόμπεν

Η **Συνθήκη ειρήνης Λεόμπεν** συνάφθηκε στις 18 Απριλίου του 1797 στον Πύργο των Βενεδικτίνων στην ομώνυμη πόλη Λεόμπεν της Στυρίας, της Αυστρίας, μεταξύ Γαλλίας και Αυστρίας. Η Συνθήκη αυτή απετέλεσε στη πραγματικότητα τις προκαταρκτικές διαπραγματεύσεις ειρήνης επί των οποίων ακολούθησε η Συνθήκη του Κάμπο Φόρμιο από τις ίδιες χώρες, έξι μήνες μετά, στις 17 Οκτωβρίου.

Κύριο στοιχείο της συνθήκης αυτής ήταν η απόφαση που έλαβαν ο Ναπολέων και ο Αυτοκράτορας της Αυστρίας για την τύχη των Ενετικών χωρών, όπου η ίδια η Βενετία θα διατηρούσε κάποια ανεξαρτησία, πλην όμως θα περιοριζόταν εδαφικά στη Βενετική λιμνοθάλασσα και σε κάποια νησιά της Αδριατικής.

Γενικά η ειρήνη αυτή προκάλεσε ιδιαίτερη αίσθηση στους διπλωματικούς κύκλους της τότε Ευρώπης, καθόσον δύο αντίπαλες Μεγάλες Δυνάμεις συνενοούνταν σε βάρος τρίτου, της Βενετίας.

## Επιπτώσεις
Αμέσως μετά τη συνομολόγηση της συνθήκης αυτής και προ των νικηφόρων προελάσεων των ναπολεοντείων στρατευμάτων ο Δόγης της Βενετίας Λουδοβίκος Μανίν στις 12 Μαΐου συγκάλεσε "Μέγα Συμβούλιο" κατά το οποίο και παραιτήθηκε και αποφασίστηκε η σύναψη συμμαχίας με τη Γαλλία. Έτσι φθάνοντας τα γαλλικά στρατεύματα και με το πρόσχημα των ταραχών που υπήρχαν στη Βενετική Ιστρία κατέλαβαν τη Βενετία στις 16 Μαΐου του 1797, όπως τούτο είχε συμφωνηθεί στη "συνθήκη Λεόμπεν".
Ενάμιση μήνα μετά στις 29 Ιουνίου αποβιβάζεται στη Κέρκυρα ο Γάλλος στρατηγός Ζεντιγί, (Gentilli), με τα στρατεύματά του που τα αποτελούν 1500 Γάλλοι και 600 Ενετοί. Στην αποβάθρα του λιμένα όπου είχε συγκεντρωθεί ένα έξαλλο από ενθουσιασμό πλήθος, ο γέρος πρωτοπαπάς Χαλκιόπουλος Μάντζαρος, ως εκπρόσωπος των Επτανησίων, υποδέχθηκε τον στρατηγό προσφέροντάς του ένα αντίτυπο της "Οδύσσειας" του Ομήρου λέγοντας:
:::*"Στρατηγέ και Γάλλοι (αξιωματικοί) εις την νήσον ταύτην θέλετε συναντήση λαόν μάλλον αμαθή ως προς
:::*τας επιστήμας και τας τέχνας, αι οποίαι εις άλλα έθνη ανθούσιν, μή περιφρονήσετε όμως τούτον.
:::*Διδαχθήτε να τον εκτιμήσετε αναγιγνώσκοντες το βιβλίον τούτο*".
Βέβαια αμέσως μετά ο Ζεντιγί εξέδωσε διάταγμα με το οποίο προσδιόριζε ότι σκόπευε να εγκαθιδρύσει καθεστώς παρόμοιο με της Γαλλίας πλην όμως όλοι οι κάτοικοι θα πρέπει προηγουμένωςνα επιδείξουν υπακοή και τη διατήρηση της τάξης.
*Σημειώνεται ότι ο Ναπολέων ενάμιση μήνα μετά στις 16 Αυγούστου γράφει από το Μιλάνο προς το Διευθυντήριο:
::"*Τα νησιά Κέρκυρα, Ζάκυνθος και Κεφαληνία είναι περισσότερο ενδιαφέροντα για μας παρά ολόκληρη η Ιταλία*".

## Δείτε επίσης
*Γαλλοκρατία των Επτανήσων

Λεομπεν
Λεομπεν
Λεομπεν
Λεομπεν
Κατηγορία:Ιστορία των Επτανήσων
Κατηγορία:Πόλεμοι της Γαλλικής Επανάστασης
Διαδραστικός πίνακας

μικρογραφία|329x329εσ|Διαμοιρασμός σημειώσεων σε διαδραστικό πίνακα.
Ο **διαδραστικός πίνακας** (*Interactive whiteboard*) είναι ένα πολυμορφικό εργαλείο αφής που συναντάται ως μια αυτόνομη οθόνη με δικό της λειτουργικό σύστημα ή  συνδέεται με έναν υπολογιστή. Παλαιότερα μοντέλα συνδέονταν με ένα προβολικό (προτζέκτορα), αλλά πλέον έχουν ξεπεραστεί.  Η συσκευή μπορεί να συνεισφέρει σημαντικά στην εκπαιδευτική διαδικασία, σε ομάδες εργασίας και επιχειρηματικές συναντήσεις. Η χρήση του είναι μέσω αφής και μπορεί να πραγματοποιηθεί από οποιονδήποτε χρήστη αλληλοεπιδρώντας με τα προβαλλόμενα αντικείμενα. Τα εξελιγμένα μοντέλα των διαδραστικών πινάκων έχουν ψηφιακό πληκτρολόγιο, ποντίκι και ενσωματωμένο υπολογιστή (OPS).

Η αγορά διαδραστικών πινάκων αναμένεται να φτάσει σε τζίρο τα 7,35 δισεκατομμύρια δολάρια μέχρι το τέλος του 2030.

Οι Διαδραστικοί πίνακες βρίσκουν εφαρμογή σε διάφορες περιπτώσεις:

* Χρήση οποιουδήποτε λογισμικού υπάρχει εγκαταστημένο στον υποστηρικτικό PC, όπως οι φυλλομετρητές ιστού ή άλλες δημοφιλείς εφαρμογές
* Αποθήκευση σημειώσεων που δημιουργούνται επάνω στην επιφάνεια του διαδραστικού πίνακα
* Χρήση του περιβάλλοντος του Ηλεκτρονικού Υπολογιστή (επιλογή με αφή, σύρσιμο), διαχείριση επισημάνσεων (σχόλια και σημειώσεις κατά τη χρήση προγραμμάτων ή παρουσιάσεων) και μετατροπής από χειρόγραφο σε τυπογραφικό κείμενο (όχι σε όλα τα μοντέλα)
* Κάποια μοντέλα διαθέτουν σύστημα Απόκρισης Κοινού (Audience Response System) δίνοντας τη δυνατότητα πραγματοποίησης ζωντανών δημοσκοπήσεων ή παιχνιδιών ερωτήσεων με εύκολη καταγραφή των επιλογών του κοινού

## Διαδραστικοί πίνακες στην εκπαίδευση

Οι διαδραστικοί πίνακες έκαναν την πρώτη εμφάνιση τους στον χώρο της εκπαίδευσης της Αγγλίας μόλις το 2007 με κάλυψη 98% στα σχολεία Δευτεροβάθμιας εκπαίδευσης και 100% στα σχολεία Πρωτοβάθμιας εκπαίδευσης. Σήμερα χρησιμοποιούνται σε αρκετά εκπαιδευτικά ιδρύματα όλων των βαθμίδων κυρίως στη Βόρεια Αμερική, την Ευρώπη και την Αυστραλία.

Στην Ελλάδα είχε ξεκινήσει συζήτηση σχετικά με την αξία του νέου αυτού μέσου στην εκπαίδευση τουλάχιστον από το 2007 . Το 2010 ξεκίνησε η διαδικασία για τον εξοπλισμό δημόσιων δημοτικών σχολείων και γυμνασίων  με διαδραστικά συστήματα, ενώ τον Φεβρουάριο του 2014 εγκρίθηκε από την ΕΕ η επιχορήγηση ενός έργου προμήθειας άλλων 36804 διαδραστικών πινάκων.

## Παιδαγωγική επίδραση των διαδραστικών πινάκων

Έρευνα που πραγματοποιήθηκε στην Αγγλία από εκπαιδευτικό & τεχνολογικό οργανισμό έδωσε τα ακόλουθα στοιχεία :

* Αύξηση ενθουσιασμού και ενδιαφέροντος
* Περισσότερες ευκαιρίες για συμμετοχή και συνεργασία
* Ανάπτυξη κοινωνικών και προσωπικών δεξιοτήτων
* Λιγότερες σημειώσεις μέσα στην τάξη
* Αυξημένη ανταπόκριση και δυνατότητα αφομοίωσης σύνθετων εννοιών
* Καλύτερη εκμάθηση για παιδιά με διαφορετικά στυλ μάθησης (Ακουστικό, Οπτικό, Κιναισθητικό)
* Αύξηση αυτοπεποίθησης

## Παραπομπές


Κατηγορία:Ηλεκτρονικός υπολογιστής
Κατηγορία:Εκπαίδευση
Σώστρατος ο Δυμαίος

Ο **Σώστρατος** ήταν ήρωας της ελληνικής μυθολογίας, φίλος του Ηρακλή. 

Ήταν Αχαιός από την αρχαία πόλη Δύμη. Όπως μας αναφέρει ο Παυσανίας όταν πέρασε από την Δύμη , στην άκρη της δημοσίας οδού υπήρχε ο τάφος του Σώστρατου τον οποίο είχε φτιάξει ο ίδιος ο Ηρακλής για να τιμήσει τον φίλο του. Στον τάφο του υπήρχε στήλη με την μορφή του Ηρακλή στην οποία οι Δυμαίοι πρόσφεραν θυσίες. 

Σύγχρονοι συγγραφείς και αρχαιολόγοι τον ταυτίζουν με τον Πολύστρατο, ήρωα της Δύμης που είχε βοηθήσει τον Ηρακλή στον πόλεμο κατά του Ηλείου βασιλιά Αυγεία και είχε σκοτωθεί εκεί. Σε αρχαιολογικές ανασκαφές βρέθηκε στήλη ίδια με αυτή που περιγράφει ο Παυσανίας ότι υπήρχε στον τάφο του Σώστρατου αλλά με το όνομα Πολύστρατος.

## Παραπομπές


Κατηγορία:Αρχαίοι Αχαιοί
Κατηγορία:Ήρωες της ελληνικής μυθολογίας
Κατηγορία:Δύμη
3 Doors Down

Οι **3 Doors Down** είναι ένα αμερικάνικο ροκ συγκρότημα, που δημιουργήθηκε το 1994 από τους Μπραντ Άρνολντ (φωνητικά και ντραμς), Ματ Ρόμπερτς (κιθάρα) και Τοντ Χάρελ (μπάσο). Οι πωλήσεις του συγκροτήματος ανέρχονται σε πάνω από 20 εκατομμύρια άλμπουμ μετά την κυκλοφορία του άλμπουμ *[[The Better Life]]* το 2000. Ακόμα, κάνουν πάνω από 300 συναυλίες το χρόνο και έχουν συνεργαστεί με γνωστούς καλλιτέχνες όπως οι Lynyrd Skynyrd, οι Staind, οι Nickelback, οι Alter Bridge, οι Breaking Benjamin, οι Three Days Grace, οι  Seether, οι Shinedown και οι Daughtry.

Από το 2026, το συγκρότημα δεν έχει κανένα από τα τρία ιδρυτικά του μέλη, καθώς ο μπασίστας Τοντ Χάρελ έφυγε από το συγκρότημα το 2013 μετά από κατηγορία ανθρωποκτονίας με τροχαίο, ο κιθαρίστας Ματ Ρόμπερτς πέθανε το 2016 από υπερβολική δόση ναρκωτικών και ο τραγουδιστής Μπραντ Άρνολντ πέθανε το 2026 από καρκίνο των νεφρών.

## Δισκογραφία
* *The Better Life* (2000)
* *Away From the Sun* (2002)
* *Seventeen Days* (2007)
* *3 Doors Down* (2008)
* *Time of My Life* (2011)
* *Us and the Night* (2016)

## Παραπομπές


## Εξωτερικοί σύνδεσμοι

* Επίσημη σελίδα


Κατηγορία:Αμερικανικά hard rock συγκροτήματα
Κατηγορία:Μουσική στο Μισισίπι
Κατηγορία:Μουσικά τρίο
Αφροδίτη Σκαφίδα

Η **Αφροδίτη Σκαφίδα** (Αθήνα, 20 Μαρτίου 1982) είναι Ελληνίδα πρώην αθλήτρια του στίβου που αγωνίστηκε με την ομάδα του Ολυμπιακού και αργότερα της ΑΕΚ. Είναι γυμνάστρια στίβου και φυσικής Κατάστασης και έχει τελειώσει το τμήμα επιστήμης φυσικής αγωγής και αθλητισμού. 

Ασχολήθηκε με το άλμα επί κοντώ και έχει πάρει μέρος σε δυο Ολυμπιάδες το 2004 και το 2008 Κατείχε την 4η θέση σε επίδοση στην Ευρώπη και την 9η στον κόσμο το 2008. Είναι τρίτη μεσογειονίκης ενώ έχει πάρει την τρίτη θέση στο παγκόσμιο κύπελλο του 2006. Στις 30 Ιανουαρίου 2010 έκανε πανελλήνιο ρεκόρ στην διάρκεια ημερίδας κλειστού στίβου με άλμα στα 4,41μ. και το 2008 διπλό πανελλήνιο ρεκόρ με 4.50 και 4.55 αντίστοιχα. Έχει στο ενεργητικό της συνολικά 8 πανελλήνια ρεκόρ σε κατηγορία νέων και γυναικών αντίστοιχα.

Από τον Φεβρουάριο μέχρι τον Ιούνιο του 2019 συμμετείχε στο τηλεοπτικό ριάλιτι επιβίωσης Survivor στον Σκάι όπου  διαγωνίζονταν με την ελληνική ομάδα και Κατάφερε να φτάσει στο τελικό για την Ελλάδα  Το 2023 πήρε συμμετοχή στο Survivor All Star.

Στις 3 Φεβρουαρίου 2024 παντρεύτηκε με τον Πύρρο Δήμα και στις 13 Απριλίου του ίδιου έτους γέννησε την κόρη τους, Ελευθερία Δήμα.

## Παραπομπές


Κατηγορία:Ελληνίδες αθλήτριες του άλματος επί κοντώ
Κατηγορία:Αθλητές στίβου ΟΣΦΠ
Κατηγορία:Έλληνες αθλητές του στίβου στους Θερινούς Ολυμπιακούς Αγώνες
Κατηγορία:Αθλητές του στίβου στους Θερινούς Ολυμπιακούς Αγώνες 2004
Κατηγορία:Αθλητές του στίβου στους Θερινούς Ολυμπιακούς Αγώνες 2008
Κατηγορία:Αθλητές του στίβου στους Μεσογειακούς Αγώνες 2005
Κατηγορία:Συμμετέχοντες στο Survivor Ελλάδας
Μέμος Μπεγνής

Ο **Μέμος Μπεγνής** (Σαλαμίνα, 20 Νοεμβρίου 1974) είναι Έλληνας ηθοποιός.

## Πρώτα Χρόνια
Γεννήθηκε στη Σαλαμίνα το 1974. Τελειώνοντας το σχολείο ξεκίνησε τις σπουδές του στο ναυτικό ενώ μετά την ολοκλήρωσή τους ξεκίνησε να εργάζεται ως υπαξιωματικός του ναυτικού. Μετά από τρία χρόνια σε αυτή τη θέση αποφάσισε να παραιτηθεί. Εκείνη την περίοδο δούλευε στο θέατρο ως πιανίστας στην παράσταση "Master Class" σε σκηνοθεσία Μιχάλη Κακογιάννη στο θέατρο Κάτια Δανδουλάκη. Εκεί ο ηθοποιός τον παρότρυνε να ασχοληθεί με την υποκριτική κάνοντας σπουδές στον συγκεκριμένο τομέα.

## Βιογραφία
### Τηλεόραση
Η πρώτη του τηλεοπτική συμμετοχή έγινε τη σεζόν 1999-2000 στην κωμική σειρά του STAR "Οι Θειοσεβούμενοι". Στη σειρά έπαιξε μαζί με τους Ντίνα Κώνστα, Άννα Κουρή, Σοφία Ολυμπίου, Γιώργο Λέφα, Χρήστο Ευθυμίου και Ισαβέλλα Βλασιάδου. Ακολούθησε η guest εμφάνισή του στη σειρά "Άρωμα Γυναίκας" το 2001. 

Τις σεζόν 2001-2003 πρωταγωνίστησε στην κωμική σειρά Άκρως οικογενειακόν, μέσω της οποίας έγινε γνωστός στο ευρύ κοινό, υποδυόμενος τον γιο του Γιάννη Μπέζου και της Ναταλίας Τσαλίκη. Τις σεζόν 2002-2005 έπαιξε στην καθημερινή σειρά του MEGA, Φιλοδοξίες έχοντας τον ρόλο του Άγγελου Πρέκα. Το 2004 έπαιξε σε μία ιστορία της σειράς Επτά Θανάσιμες Πεθερές μαζί με τους Κάρμεν Ρουγγέρη, Αθηνόδωρο Προύσαλη και τη Νικολέττα Καρρά. 

Τη σεζόν 2004-2005 ακολούθησε η σειρά που τον καθιέρωσε ως ηθοποιό. Το Μη μου λες αντίο ήταν ένα από τα πιο επιτυχημένα σήριαλ της σεζόν με υψηλά νούμερα τηλεθέασης καθώς η πλοκή της σειράς κέντρισε το ενδιαφέρον του κοινού. Στη σειρά αυτή υποδύθηκε το μουσουλμάνο της Θράκης Μουράτ, ο οποίος είχε συνάψει ερωτική σχέση με την Αθηναία Χριστίνα (Θάλεια Ματίκα). Ακολούθησε η δραματική σειρά "Στον Ήλιο του Αιγαίου" την επόμενη σεζόν πρωταγωνιστώντας με τη Λίνα Σακκά. Τη σεζόν 2006-2007 πρωταγωνίστησε σε δύο σειρές: την κωμική σειρά Πάλι από την αρχή -που παρουσίαζε τη ζωή κάποιων νέων ανθρώπων στην Ελλάδα του σήμερα- και τη δραματική σειρά "Η Τελευταία Παράσταση" που βασιζόταν στη ζωή της Έλλης Λαμπέτη. Στην Τελευταία Παράσταση υποδύθηκε τον Αλέκο Αλεξανδράκη. 

Έχει παίξει ακόμα στις σειρές *«[[Εντιμότατοι κερατάδες]]»*, *«[[Οι ιστορίες του αστυνόμου Μπέκα]]»*, *«Λατρεμένοι μου γείτονες»* και "Το δαχτυλίδι της φωτιάς".

Τη σεζόν 2024-2025 πρωταγωνιστεί στη σειρά του Mega, «Ταμπού»

## Παραπομπές


## Εξωτερικοί σύνδεσμοι
*Ιστοσελίδα στο IMDb. 

Κατηγορία:Έλληνες ηθοποιοί τηλεόρασης
Κατηγορία:Έλληνες ηθοποιοί θεάτρου
Κατηγορία:Έλληνες ηθοποιοί κινηματογράφου
Σανταμέρι

Με το όνομα **Σανταμέρι** ή **Σαντομέρι**, το οποίο προέρχεται από τον Γάλλο σταυροφόρο και βαρόνο Νικόλαο Β' Σαντ Ομέρ, είναι γνωστά τα παρακάτω: 

*Σαντομέρι, χωριό της Αχαΐας γνωστό και ως Σανταμέρι.
*Σανταμέρι, βουνό της Αχαΐας γνωστό και ως Σκόλλις.
*Σανταμέρι, Κάστρο και αρχαία πόλη στην Αχαΐα.
*Κάστρο του Σανταμέρη, είναι γνωστό το μεσαιωνικό κάστρο της Θήβας.

Κατηγορία:Αποσαφηνίσεις ελληνικών τοπωνυμίων
Απολογία

**Απολογία** είναι η δικαιολόγηση, η προάσπιση ή η υπεράσπιση του αληθούς, μιας πράξης ή μιας ιδέας, η απόκριση που αποσκοπεί στην απόκρουση μιας κατηγορίας σε γραπτό ή προφορικό λόγο.

Η έννοια της απολογίας βρίσκεται στο επίκεντρο τής
* απολογητικής, που αφορά τη διαλεκτική διαδικασία με σκοπό την προάσπιση της αλήθειας, η οποία εμφανίζεται κατά κύριο λόγο στην
** αρχαιοελληνική γραμματεία, και στην
** χριστιανική γραμματεία.

## Στο γραπτό λόγο
*Υπέρ Παλαμήδου απολογία έργο του σοφιστή Γοργία (καλώς χρήσθαι τον λόγο).
* ''Απολογία'' (Πλάτων), η καταγραφή από τον Πλάτωνα της υπεράσπισης του Σωκράτη κατά τη δίκη του. (Διαθέσιμη στη Βικιθήκη εδώ)
* ''Απολογία'' (Ξενοφών), η εκδοχή του Ξενοφώντα της υπεράσπισης που παρουσίασε ο Σωκράτης όταν δικαζόταν.
* *[[Ομολογία του Άουγκσμπουργκ|Ομολογία του Άουγκσμπουργκ (Αυγουσταία Ομολογία)]]*, η υπεράσπιση του Λουθηρανισμού από τον Μελάγχθωνα το 1531.
* *[[Απολογία για την Αληθινή Χριστιανική Θεολογία]]*, η υπεράσπιση του Κουακερισμού από τον Ρόμπερτ Μπάρκλεϊ το 1676.

Κατηγορία:Αρχαία ελληνική φιλοσοφία
Κατηγορία:Θεολογία
Βία (μυθολογία)

Στην ελληνική μυθολογία η **Βία** ήταν θεότητα, η προσωποποίηση της βίας. Η Βία, ο Κράτος, ο Ζήλος και η Νίκη αναφέρονται από τον Ησίοδο στη *[[Θεογονία]]* του ως αδέλφια, τέκνα της Στυγός και του Πάλλαντα.

Η Βία και τα αδέλφια της ήταν μόνιμοι συνοδοί του Δία: είχαν αυτή την τιμή, αφότου είχαν πολεμήσει στο πλευρό του κατά την Τιτανομαχία μαζί με τη μητέρα τους. Ο Αισχύλος, στην τραγωδία του *[[Προμηθεύς Δεσμώτης]]*, παρουσιάζει τη Βία και το Κράτος ως υπηρέτες και πιστούς εκτελεστές του Δία, να βοηθούν τον Ήφαιστο να δέσει τον Προμηθέα στα βράχια του Καυκάσου.

## Παραπομπές


## Εξωτερικοί σύνδεσμοι
* Ησιόδου "Θεογονία" (Βικιθήκη)
* Αισχύλου "Προμηθεύς Δεσμώτης" (Βικιθήκη)

Βια
Κρίασος

Στην ελληνική μυθολογία, με το όνομα **Κρίασος** είναι γνωστός ένας βασιλιάς του Άργους, γιος του Άργου και της Ευάδνης ή της Ασωπίδας Ισμήνης ή της Ωκεανίδας Πειθούς. Σύζυγος του Κριάσου ήταν η Μελανθώ και παιδιά του ήσαν ο Φόρβαντας και η Κλεόβοια.

Ο Νόννος στα *[[Διονυσιακά]]* του αναφέρει ότι ο Κρίασος πήρε μέρος στην εκστρατεία του θεού Διονύσου εναντίον των Ινδιών.

## Πηγή
* Emmy Patsi-Garin: *Επίτομο λεξικό Ελληνικής Μυθολογίας*, εκδ. οίκος «Χάρη Πάτση», Αθήνα 1969, σελ. 551

Κριασος
Κριμισός

Στην ελληνική μυθολογία με το όνομα **Κριμισός** είναι γνωστός ένας ποτάμιος θεός της Σικελίας. Παίρνοντας τη μορφή αρκούδας, ο Κριμισός ζευγάρωσε με την Έγεστα (γυναίκα καταγόμενη από την Τροία ή τη Δάρδανο) και απέκτησαν ένα γιο, τον Ακέστη, που ίδρυσε την πόλη Έγεστα ή Αίγεστα. Ο Βιργίλιος (*[[Αινειάδα]]* 5:38) και ο Υγίνος (*Fabulae* 273), ονομάζουν τον Κριμισό **Κρινισό**, παραλλαγή με την οποία είναι σήμερα γνωστό και το ομώνυμο ποταμάκι της Σικελίας.

## Πηγή
* Emmy Patsi-Garin: «Επίτομο λεξικό Ελληνικής Μυθολογίας», εκδ. οίκος *Χάρη Πάτση*, Αθήνα 1969

Κριμισος

Κατηγορία:Θεότητες της ρωμαϊκής μυθολογίας
Windows Live Help Community

Το **Windows Live Help Community** ήταν μέρος της οικογένειας υπηρεσιών Windows Live της Microsoft και περιελάμβανε συλλογές διαδικτυακών κοινοτήτων για συζητήσεις σχετικά με τις υπηρεσίες του Windows Live. Σαν σκοπό είχε την παροχή υποστήριξης για τις υπηρεσίες και τα προϊόντα του Windows Live. Οι χρήστες μπορούσαν να απαντούν σε ερωτήσεις, καθώς επίσης να δημοσιεύουν σχόλια σχετικά με την εμπειρία τους.

Το Windows Live Help Community παρείχε έξι ενότητες βοήθειας και υποστήριξης για τις υπηρεσίες του Windows Live:
*Λογαριασμός Windows Live - Κέντρο Βοήθειας
*Λογαριασμός Windows Live - Σχόλια
*Windows Live QnA
*Windows Live Help Community
*Windows Live Message Boards
*Δημόσιες ομάδες του Windows Live

## Υποστηριζόμενες υπηρεσίες

Το Windows Live Help Community παρείχε διαδικτυακές κοινότητες για τις παρακάτω υπηρεσίες του Windows Live:
*Windows Live Admin Center
*Δωρεάν Windows Live Call

Υπήρχε επίσης μια διαδικτυακή κοινότητα για την υποβολή ερωτήσεων και απαντήσεων για το ίδιο το Help Community.

## Κατάργηση
Το Windows Live Help Community καταργήθηκε στις 15 Ιουνίου του 2008 και τώρα ανακατευθύνει στη Βοήθεια του Windows Live.

## Δείτε επίσης
* Windows Live

## Εξωτερικοί σύνδεσμοι
*Windows Live Help Community - *ανακατευθύνει στη Βοήθεια του Windows Live*

Κατηγορία:Windows Live
Κρίνακος

Στην ελληνική μυθολογία με το όνομα **Κρίνακος** ή **Κρηνάκος** είναι γνωστός ένας γιος του Δία και πατέρας του Μακαρέα ή ένας γιος του Υριέα και πατέρας του Μάκαρος. 

Ήταν βασιλιάς της Αχαϊκής πόλης Ώλενος την εποχή του κατακλυσμού του Δευκαλίωνα, ο δεύτερος βασιλιάς της πόλης και διάδοχος του Ώλενου, ίσως και γιος του. Διάδοχος του Κρηνάκου ήταν ο Πέλοπας έως να πάρει μέρος στους αγώνες στην Ηλεία και γίνει βασιλιάς στην Πίσα.

Οι δύο αυτές εκδοχές μαζί επιμαρτυρούν πανάρχαιες σχέσεις μεταξύ Βοιωτών, Λεσβίων και Αχαΐας, μια και ο Υριέας είναι ο επώνυμος ήρωας της Υρίας στην ανατολική Βοιωτία, ο Μάκαρ ήταν βασιλιάς της Λέσβου, ενώ ο Μακαρέας καταγόταν από την Ώλενο της Αχαΐας. Οι αρχαίοι Έλληνες πάντως θεωρούσαν το όνομα του Κρινάκου ως βαρβαρικό. Αναφέρεται ότι σύζυγος του Κρινάκου ήταν η Μυτιλήνη. 

## Παραπομπές


Κατηγορία:Παιδιά του Δία
Κατηγορία:Μυθικοί βασιλείς της Αχαΐας
Κριθηίδα

Η **Κριθηίδα** ή **Κρηθηίδα** (***Κριθηίς, Κρηθηίς***) αναφέρεται ως η μυθική μητέρα του Ομήρου. Σύμφωνα με τη γνωστότερη παράδοση, αυτή της Σμύρνης, η Νύμφη Κριθηίς γέννησε με τον ποτάμιο θεό Μέλητο τον Μελησιγενή, ο οποίος αργότερα αποκλήθηκε Όμηρος. Ο Φιλόστρατος περιγράφει παραστάσεις των ερώτων του Μέλητα με την Κριθηίδα.

Κατά την παραλλαγή του Εφόρου ζούσαν κάποτε στην Κύμη τρεις αδελφοί, ο Απελλής, ο Μαίονας και ο Δίος. Ο Απελλής είχε μια κόρη, την Κριθηίδα, την οποία πριν από τον θάνατό του εμπιστεύθηκε στον Μαίονα. Ο Μαίονας όμως ατίμασε την Κριθηίδα και μετά την πάντρεψε με τον Σμυρναίο Φήμιο. Μια φορά που η Κριθηίδα πήγε να πλύνει στον ποταμό Μέλητα, την έπιασαν πόνοι και γέννησε εκεί τον Μελησιγενή, το παιδί που αργότερα ονομάσθηκε «Όμηρος».

Ο Αριστοτέλης πάλι γράφει ότι η Κριθηίς ήταν παρθένος από την Ίο. Την αποπλάνησε κάποιος δαίμονας, συγχορευτής των Μουσών, και η Κριθηίδα κατέφυγε στην Αίγινα. Εκεί την άρπαξαν πειρατές και την οδήγησαν στη Σμύρνη, στον βασιλιά των Λυκίων Μαίονα, ο οποίος την παντρεύτηκε. Το παιδί που γεννήθηκε το ανέθρεψε ο Μαίονας μόνος του, γιατί η Κριθηίς πέθανε μετά τον τοκετό.

Κατά τον «ψευδοηροδότειο βίο» του Ομήρου, ο Μελάνωπος ήρθε στην Κύμη την εποχή που ιδρύθηκε η πόλη αυτή και παντρεύτηκε την κόρη κάποιου «Ομήρου», με την οποία απέκτησαν την Κριθηίδα. Η Κριθηίδα όταν μεγάλωσε έμεινε έγκυος από κάποιον άγνωστο και γέννησε τον Μελησιγενή-Όμηρο κοντά στις όχθες του ποταμού Μέλητα. Τον γιο της αυτό τον ανέθρεψε και τον δίδαξε ο Σμυρναίος Φήμιος, ο οποίος παντρεύτηκε την Κριθηίδα.

Η Κριθηίς απεικονίζεται σε νομίσματα της Κύμης, που φέρουν την επιγραφή «ΚΡΙΘΗΙΣ ΚΥΜΑΙΩΝ». Παριστάνεται όρθια με χιτώνα και ιμάτιο, και κρατά σκήπτρο.

* Η Κρηθηίς έδωσε το όνομά της σε ένα γένος από λεπιδόπτερα έντομα της οικογένειας γεωμετρίδες (*Cretheis*).

## Πηγή
* Emmy Patsi-Garin: «Επίτομο λεξικό Ελληνικής Μυθολογίας», εκδ. οίκος *Χάρη Πάτση*, Αθήνα 1969

Κριθηιδα

Κριθηιδα
Wings of Storm

μικρογραφία|200px|δεξιά|Οι Wings of Storm
Οι **Wings of Storm ''- Φτερά της Καταιγίδας'' ([[Κροατικά]]: ''Krila Oluje)***, είναι το αεροβατικό σμήνος επιδείξεων της [[Κροατική Πολεμική Αεροπορία|Κροατικής Πολεμικής Αεροπορίας]]. Το σμήνος ιδρύθηκε επίσημα την άνοιξη του [[2005]], η πρώτη εμφάνισή του όμως πραγματοποιήθηκε στις [[23 Ιουνίου]] [[2004]], στη διάρκεια του αγώνα του Ευρωπαϊκού πρωταθλήματος ιστιοπλοΐας που πραγματοποιήθηκε εκείνη τη χροχιά στο [[Ζαντάρ]] (*Zadar*).
 
Η πρώτη επίσημη επίδειξη πραγματοποιήθηκε στις [[5 Αυγούστου]] 2005 πάνω από την πόλη Κνιν, κατά τη διάρκεια των εορτασμών της Εθνικής Εορτής Νίκης και Ευχαριστιών (*Victory and Homeland Thanksgiving Day*), καθώς και στη 10η επέτειο της [[Επιχείρηση Καταιγίδα|Επιχείρησης Καταιγίδα]]. Εκείνη την εποχή το σμήνος χρησιμοποιούσε τέσσερα [[αεροσκάφος|αεροσκάφη]] [[Pilatus PC-9|Pilatus PC-9M]], τα οποία αυξήθηκαν σε πέντε το [[φθινόπωρο]] του ίδιου έτους. Το πρόγραμμά τους διαρκεί περίπου δεκαεπτά λεπτά.

Οι πιλότοι του σμήνους είναι εκπαιδευτές της Κροατικής αεροπορίας και η ομάδα έχει έδρα την αεροπορική βάση Ζέμουνικ.

<gallery>
File:Krila Oluje Karlovac 2010.OGG
File:Krila Oluje 3 Karlovac 2010.OGG
File:Krila Oluje 2 Karlovac 2010.OGG
</gallery>

==Παραπομπές==
<references />

== Πηγές ==

* [https://web.archive.org/web/20080222081641/http://www.hrvatski-vojnik.hr/hrvatski-vojnik/0632005/akrogrupa.asp *Sky dancers'', Croatian Soldier (military magazine), December, 2005]

Κατηγορία:Κροατία
Πρωτόπλασμα

Με το όνομα **πρωτόπλασμα** ή *κυτταρικό πρωτόπλασμα* (protoplasm) χαρακτηρίζεται στη Βιολογία όλο το ζωντανό σύνολο, περιεχόμενο, ενός κυττάρου, δηλαδή το κυτόπλασμα ή κυτταρόπλασμα και ο κυτταρικός πυρήνας.

Ο όρος αυτός επινοήθηκε από τον Πούρκινιε το 1835 από τον οποίον και ορίσθηκε ως η "βασική ουσία" του κυττάρου (της ζωντανής ύλης), και υπεύθυνη όλων των ζωτικών διεργασιών. Οι υποστηρικτές του όρου θεωρούσαν πως τα κύτταρα είτε προέρχονται από πρωτοπλασματικά θραύσματα, είτε περικλείουν το πρωτόπλασμα. Στην ασάφεια αυτή οφείεται και η ανικανότητα της ερμηνείας των κυτταρικών δομών και ειδικότερα του πυρήνα. 

Γενικά όμως στη σύγχρονη Βιολογία το *πρωτόπλασμα* περισσότερο ενδιαφέρον έχει ως θεμελιώδης ουσία του κυτταροπλάσματος παρά ως ζωντανή ύλη. Ο όρος πρωτόπλασμα χρησιμοποιείται επίσης και στον όρο "πρωτοπλασματική ροή" που περιγράφει την κίνηση του κυτταροπλάσματος. Ιδιαίτερα στη Βοτανική ο όρος χρησιμοποιείται προκειμένου να δηλώσει την ουσία του πρωτοπλάστη των κυττάρων.

Το πρωτόπλασμα αποτελείται από 90% νερό που μπορεί να μειωθεί μέχρι 10% σε περίπτωση λήθαργου. Οι δε πρωτεΐνες και τα αμινοξέα αποτελούν το 65% του ξηρού βάρους τους, τα λιποειδή το 16%, ενώ τα απλά σάκχαρα, περίπου, το 12%. Πέραν αυτών υφίστανται και κάποιες άλλες οργανικές ενώσεις και ανόργανα άλατα σε πολύ όμως μικρότερες ποσότητες.

## Ιστορία του όρου
Στην αρχή ο Πούρκινιε χρησιμοποίησε τον όρο προκειμένου να δηλώσει την "ουσία" που περιέχουν τα εμβρυώδη ζωικά κύτταρα, καθώς και εκείνα του καμβίου των φυτών. Αργότερα το 1868 ο Χάνσταϊν με τον όρο αυτό δήλωνε το σύνολο των ζωντανών συστατικών του κυττάρου σε αντιδιαστολή του μεταπλάσματος (= του συνόλου των νεκρών στοιχείων του κυττάρου). 
Τελικά ο Χάνσταϊν το 1880 επινόησε τον όρο πρωτοπλάστης προκειμένου έτσι να ορίσει την πρωτοπλασματική περιοχή που περιέχεται στα όρια του κυττάρου. Από τότε και οι δύο αυτοί όροι αναφέρονται κατ΄ ουσία στο ίδιο πράγμα, με μοναδικό διακριτό σημείο ότι το μεν πρωτόπλασμα αναφέρεται στην ύλη ενώ ο πρωτοπλάστης στη μορφή της ύλης του κυττάρου.

Κατηγορία:Κυτταρολογία
Χαρακτήρας διαφυγής

Στην επιστήμη των υπολογιστών και στις τηλεπικοινωνίες καλούμε **χαρακτήρα διαφυγής**
έναν μόνο χαρακτήρα ο οποίος σε μια ακολουθία χαρακτήρων σηματοδοτεί ότι οι χαρακτήρες που ακολουθούν λαμβάνουν
διαφορετική ερμηνεία. Ο όρος **[[ακολουθία διαφυγής]]** αναφέρεται σε έναν χαρακτήρα διαφυγής
και στους ακόλουθους χαρακτήρες ή χαρακτήρα που αλλάζει η ερμηνεία τους.

## Παραδείγματα
### Κέλυφος Bourne
Στο sh, ο χαρακτήρας * είναι ένας χαρακτήρας μπαλαντέρ, που επεκτείνεται με globbing. Μόνος του επεκτείνεται στα ονόματα όλων των αρχείων στον τρέχοντα κατάλογο. Έτσι για να αναφερθείς κυριολεκτικά σε ένα π.χ. αρχείο με το όνομα * θα έπρεπε να πεις το
κέλυφος να *μην* ερμηνεύσει το σύμβολο αστερίσκος με αυτόν τον τρόπο, κάτι το οποίο το κάνεις με το παραθέσεις
πριν από αυτον τον χαρακτήρα της αντιπλαγίας (backslash) (\) -- αυτή *διαφεύγει* τον χαρακτήρα * :

Σύγκρινε

```bash
rm *
# σβήνει όλα τα αρχεία στον τρέχοντα κατάλογο
```



```bash
rm \*
# σβήνει το αρχείο που ονομάζεται  *
```


### Γλώσσες προγραμματισμού
Πολλές μοντέρνες γλώσσες προγραμματισμού καθορίζουν τον χαρακτήτα των διπλών εισαγαγικών (") σαν οριοθέτη για μια ''κυριολεκτική συμβολοσειρά .
Ο χαρακτήρας διαφυγής αντιπλαγία παρέχει έναν τρόπο να παραθέσουμε διπλά εισαγωγικά μέσα σε μια κυριολεκτική συμβολοσειρά. Για παράδειγμα ο ακόλουθος κώδικας στην Perl:

```perl
print "Nancy said "Hello World!" to the crowd.";
```

παράγει συντακτικό λάθος ενώ ο κώδικας:

```perl
print "Nancy said \"Hello World!\" to the crowd.";
```

παράγει την ζητούμενη έξοδο.

Μερικές γλώσσες προγραμματισμού παρέχουν επίσης και άλλους τρόπους για να εμποδίσουν τέτοια λάθη χωρίς
να χρειάζεται χαρακτήρας διαφυγής. (δες π.χ σύγκρουση οριοθέτη).

## Κατηγορίες

* Σε αλφαβητικά σχήματα ή σχήματα κωδικοποίησης, ένας ειδικά σημειωμένος χαρακτήρας, η εμφάνιση του οποίου στα δεδομένα σημαίνει ότι ένας ή περισσότεροι από τους χαρακτήρες που ακολουθούν είναι από διαφορετικό κώδικα χαρακτήρων, δηλαδή έχουν διαφορετικό από το συνηθισμένο νόημα .
* Σε μια ακολουθία χαρακτήρων που ελέγχουν κείμενο, ένας χαρακτήρας ελέγχου που υποδηλώνει την αρχή της ακολουθίας και το τέλος οποιουδήποτε κειμένου που προηγούνταν. Αυτό χρησιμοποιείται και στον έλεγχο των τερματικών κειμένου και εκτυπωτών. (δες ακολουθία διαφυγής).
* Στην κωδικοποίηση χαρακτήρων ASCII, ο χαρακτήρας ESC με δεκαδικό κώδικα 27 και δεκαεξαδικό κώδικα 1B.

Μια πρώιμη αναφορά σε αυτόν τον όρο βρίσκουμε σε τεχνικές εκθέσεις της IBM του Bob Bemer

Το πλήκτρο διαφυγής(Escape) βρίσκεται συνήθως στα στάνταρ πληκτρολόγια των προσωπικών Η/Υ.
Αλλά δεν υπάρχει συνήθως σε υπολογιστές χειρός και άλλες συσκευές που δεν εχουν σχεδιαστεί
κυρίως για ASCII επικοινωνίες.

## Εξωτερικοί σύνδεσμοι
* That Powerful ESCAPE Character -- Key and Sequences - Bob Bemer
* Escape sequences and characters in Java, C, C++, VB, Python and other languages 

## Δείτε επίσης
* Esc πλήκτρο
* Ακολουθία διαφυγής
* ANSI κώδικας διαφυγής
* Οριοθέτης
* Μεταχαρακτήρας

Κατηγορία:Κωδικοποίηση χαρακτήρων
Κατηγορία:Αντιπαραβολή προτύπων
Κυτταρόπλασμα

[thumb|right|220px|Το κυτταρόπλασμα αποτελεί σημαντικό μέρος του [πρωτόπλασμα|πρωτοπλάσματος]]

Με τον όρο **κυτταρόπλασμα** (Αγγλικά: *cytoplasm*) χαρακτηρίζεται στη Βιολογία όλο το μέρος του κυτταρικού πρωτοπλάσματος *εκτός εκείνου στον πυρήνα*, δηλαδή όλο το μέρος του κυττάρου από την εσωτερική επιφάνεια της κυτταρικής μεμβράνης μέχρι την εξωτερική επιφάνεια της μεμβράνης του πυρήνα, του ίδιου του κυττάρου.Χαρακτηρίζεται ως παχύρρευστο υλικό (σαν ζελέ) το οποίο συγκρατεί τα υπόλοιπα οργανίδια, τα προστατεύει και αναπληρώνει τον κενό χώρο του κυττάρου.
 
Η έκταση και ο αριθμός των οργανιδίων που βρίσκονται στο κυτταρόπλασμα ποικίλλει κατά πολύ μεταξύ των προκαρυωτικών και των ευκαρυωτικών κυττάρων.

## Δείτε επίσης
* κυτταροπλασματική κληρονομικότητα
* κυτταροπλασματική ροή

Κατηγορία:Κυτταρολογία
Κουκουμάς

Ο **Κουκουμάς** είναι παληό έθιμο της Σύμης του Δωδεκανησιακού Αρχιπελάγους που οι κάτοικοι αναβίωναν στις 2 Μαΐου, επέτειο ανακομιδής των λειψάνων του Αγίου Αθανασίου. Στό έθιμο αυτό έπαιρναν μέρος, ανύπαντροι νέοι και νέες. Αποβραδίς, η κυρά του σπιτιού όπου θα γιόρταζαν τον Κουκουμά, έδινε ένα αγγείο της Βενετίας, το ξυστί, σε εφτά νέες για να φέρουν από ισάριθμα σπίτια, που ένα μέλος του λεγόταν Ειρήνη, το λεγόμενο αμίλητο νερό, διότι καθ’οδόν δεν έπρεπε να μιλούν. Στην επιστροφή, έβαζαν μέσα στο ξυστί τα δαχτυλίδια τους και το σκέπαζαν με κόκκινο μαντήλι κι' ένα μεγάλο κλειδί. Το ξυστί το ανέβαζε, τότε, η κυρά στο ανώι, όπου το άφηνε ως το πρωί, για να το δουν ο ουρανός και τ’ άστρα. Έτσι, πίστευαν ότι θα παντρεύονταν γρήγορα. Το πρωί, μετά την Λειτουργία στο ναό του Αγίου Αθανασίου, μετέβαιναν στο σπίτι όπου έκαναν τον Κουκουμά παίρνοντας θέση γύρω από ένα μπακιρένιο ταψί, το σινί. Η νοικοκυρά κατέβαζε από το ανώι το ξυστί και το έβαζε στο κέντρο του σινιού. Αμέσως οι νέες αφαιρούσαν το κλειδί, το κόκκινο μαντήλι, έβγαζαν τα δαχτυλίδια τους και έβαζαν στο ξυστί φρεσκοκομμένα λουλούδια και γύρω στο σινί καμιά δεκαριά κουτάλια της σούπας. Με τις παλάμες τους χτυπούσαν ρυθμικά το σινί και τα κουτάλια έκαναν ένα ωραίο ήχο, ενώ οι λυράρηδες άρχιζαν να παίζουν μουσική και οι νέες, να τραγουδούν δίστιχα επαινώντας τους αγαπημένους τους. Μετά το γεύμα που πρόσφερε η κυρά, άρχιζαν να καταφθάνουν οι νέοι με τριαντάφυλλο στ' αυτί και χόρευαν με τις νέες τραγουδώντας άλλα δίστιχα. Στο τέλος του Κουκουμά, η κυρά έδινε σε κάθε νέα ένα κομμάτι από πίττα φτιαγμένη με το αμίλητο νερό, αλάτι και αλεύρι κοσκινισμένο από πρωτότοκη νέα, της οποίας ζούσαν οι γονείς. Λόγω του αλατιού στην πίττα που έτρωγαν, οι νέες διψούσαν και στον ύπνο τους έβλεπαν σε ποιού νέου το σπίτι θα πήγαιναν για να πιουν και να ξεδιψάσουν. Αυτός θα ήταν ο νέος που θα παντρεύονταν.

Κατηγορία:Θρησκευτικά έθιμα
Λίζα Τζέραρντ

Η **Λίζα Τζέρραρντ** (, γενν. 12 Απριλίου 1961) είναι Αυστραλή μουσικός, τραγουδίστρια και συνθέτρια. Έγινε γνωστή αρχικά ως μέλος του μουσικού συγκροτήματος Dead Can Dance, με συνεργάτη τον Μπρένταν Πέρυ.

Η Τζέραρντ είναι γνωστή κυρίως για τη βαθιά κοντράλτο φωνή της. Η σταδιοδρομία της ξεκίνησε το 1981 και έχει αναμιχθεί σε ευρεία γκάμα μουσικών δραστηριοτήτων. Βραβεύθηκε με Χρυσή Σφαίρα και ήταν υποψήφια για Όσκαρ για τη μουσική της ταινίας *[[Ο Μονομάχος]]*, όπου συνεργάστηκε με τον συνθέτη Χανς Τσίμερ. Στα έργα της τραγουδά η ίδια, ενώ παίζει και αρκετά όργανα, με προεξάρχον το κινεζικής προέλευσης yangqin.

## Δίσκοι με τους Dead Can Dance
Δείτε το άρθρο Dead Can Dance.

## Προσωπική δισκογραφία
* *The Mirror Pool* (1995)
* *Duality* (1998) με τον Πήτερ Μπουρκ
* *Immortal Memory* (2004) με τον Πάτρικ Κάσιντυ
* *The Silver Tree* (2006)
* *The Best of Lisa Gerrard* (2007)

## Μουσική για κινηματογράφο

* *El Niño de la Luna* (1989, με τους Dead Can Dance)
* *Baraka* (1992) (με τους Dead Can Dance, και τον Michael Stearns, σε ποίηση *Host of Seraphim*)
* *[[Heat (1995)|Heat]]* (1995) (σε ποίηση *La Bas* και *Gloradin*)
* *Nadro* (1998)
* *The 13th Warrior* (1999) με τον Graeme Revell 
* *[[Insider (ταινία)|Insider]]* (1999) με τον Pieter Bourke
* *[[Ο Μονομάχος]]* (2000) με τον Hans Zimmer
* *Mission: Impossible II* (2000) με τον Hans Zimmer
* *[[Black Hawk Down]]* (2001) - (σε ποίηση: *J'Attends - Gortoz A Ran* με τον Denez Prigent)
* *[[Ali (Film)|Ali]]* (2001) με τον Pieter Bourke
* *[[Whale Rider]]* (2002)
* *[[Tears of the Sun]]* (2003) με τον Hans Zimmer
* *One Perfect Day* (2004) (σε ποίηση *One Perfect Sunrise* με τους Orbital)
* *Salem's Lot* (τηλεοπτική μίνι-σειρά, 2004) με τον Patrick Cassidy και τον Christopher Gordon
* *Layer Cake* (2004) (ποιήματα *Aria* με τον Michael Gambon και τους *Junky Fight*)
* *[[Man on Fire]]* (2004) (με τον Harry Gregson-Williams και τους Hybrid)
* *Constantine* (2005) 
* *A Thousand Roads* (2005, με τον Jeff Roona)
* *Fateless* (με τον Ένιο Μορικόνε)
* *Der Nebel* (2008) - σε ποίηση *Host of Seraphim*

## DVD
* *Sanctuary* (2006)

## Δείτε επίσης
* Dead Can Dance

## Παραπομπές


## Εξωτερικοί σύνδεσμοι

*  
* Dead Can Dance 
* Dead Can Dance Library 
* Ernst Meyer: ''Die Mutter aller Dinge''. Porträt
*  

Κατηγορία:Βραβευμένοι με Χρυσή Σφαίρα
Κατηγορία:Κοντράλτο
Κατηγορία:Συνθέτες μουσικής ταινιών
Κατηγορία:Αυστραλοί τραγουδιστές
Εξωπεπτιδάση

Η **εξωπεπτιδάση** (exopeptidase) είναι τύπος ενζύμου, είδος της πεπτιδάσης, που διασπά τη πρωτεΐνη. Συγκεκριμένα το ένζυμο αυτό υδρολύει περισσότερο τους τερματικούς, (ακραίους), πεπτιδικούς δεσμούς, παρά τους δεσμούς εκείνους που βρίσκονται ενδιάμεσα της αλυσίδας πολυπεπτιδίων. Εξ ου και η ονομασία σε αντιδιαστολή της ενδοπεπτιδάσης.

Απαντώνται τρεις κυρίως τύποι εξωπεπτιδάσης, στο έντερο των θηλαστικών που καθένας τύπος εξ αυτών προσβάλλει και μια συγκεκριμένη περιοχή της πρωτεΐνης, από την οποία λαμβάνει και την ονομασία της. Αυτές είναι: 
:α) η "καρβοξυπεπτιδάση", που προσβάλλει την καρβοξυλική άκρη της αλυσίδας, 
:β) η "αμινοπεπτιδάση", που προσβάλλει την αμινική άκρη της αλυσίδας και 
:γ) η "διπεπτιδάση", που διασπά τους δεσμούς μεταξύ των διπεπτιδίων.

Τα ένζυμα αυτά ολοκληρώνουν την πέψη της πρωτεΐνης πριν από την απορρόφησή της από την κυκλοφορία του αίματος.

## Δείτε επίσης
*Πρωτεόλυση

Εξωπεπτιδα
Ενδοπεπτιδάση

Η **ενδοπεπτιδάση** ή *[[πρωτεϊνάση]]** (endopeptidase ή proteinase) είναι τύπος ενζύμου, είδος της πεπτιδάσης, που διασπά την πρωτεΐνη, δημιουργώντας έτσι πεπτίδια. Συγκεκριμένα το ένζυμο αυτό υδρολύει περισσότερο τους  πεπτιδικούς δεσμούς, μεταξύ συγκεκριμένων αμινοξέων, που βρίσκονται ενδιάμεσα της αλυσίδας πολυπεπτιδίων, και όχι στά άκρα της. Εξ ου και η ονομασία της, σε αντιδιαστολή με την εξωπεπτιδάση.

Απαντώνται τρεις κυρίως τύποι ενδοπεπτιδάσης, στο πεπτικό σύστημα των θηλαστικών.  Αυτές είναι: 
:α) η πεψίνη, βρίσκεται στο στομάχι, 
:β) η θρυψίνη,  και 
:γ) η χημοθρυψίνη, που βρίσκεται στο πάγκρεας.

Τα ένζυμα αυτά ευθύνονται για το πρώτο στάδιο της πέψης της πρωτεΐνης. Στη συνέχεια άλλες πεπτιδάσες, οι λεγόμενες εξωπεπτιδάσες ολοκληρώνουν τη πέψη της πρωτεΐνης στον ειλεό, βεβαίως πριν από την απορρόφησή τους από την κυκλοφορία του αίματος.

:(*) Πολλοί σύγχρονοι βιοχημικοί την πρωτεϊνάση δεν την ταυτίζουν με την ενδοπεπτιδάση αλλά την θεωρούν ξεχωριστή επιμέρους κατηγορία της πεπτιδάσης στην οποία και περιλαμβάνονται οι ενδοπεπτιδάσες.

## Δείτε επίσης
*Πρωτεόλυση

Κατηγορία:Ένζυμα
Πρωτεϊνάση

Η **πρωτεϊνάση** (ή  και **πρωτεάση**) είναι ένζυμο το οποίο παλαιότερα στη Βιοχημεία ταυτιζόταν με την ενδοπεπτιδάση ακριβώς για το ίδιο έργο που επιτελεί κι εκείνη, δλδ. την αποδόμηση των πρωτεϊνών διασπώντας τους εσωτερικούς πεπτιδικούς δεσμούς, παράγοντας έτσι πεπτίδια.

Σήμερα όμως η πρωτεϊνάση θεωρείται ιδιαίτερος τύπος της πεπτιδάσης στον οποίο και περιλαμβάνονται τα πρωτεολυτικά ένζυμα:
:α) οι ενδοπεπτιδάσες, και
:β) οι πεπτιδυλο-πεπτιδο-υδρολάσες

Υπ΄ αυτή τη σύγχρονη κατηγοριοποίηση ο επίσημος αριθμός της πρωτεϊνάσης στο σύστημα αρίθμησης της Επιτροπής Ενζύμων (*Enzyme Commission*) είναι **ΕC 3.4.21-24**. Αναστολείς της πρωτεϊνάσης είναι μικρές πρωτεΐνες όπως η αντιθρυψίνη.

## Παραπομπές
 

## Δείτε επίσης
*Πρωτεόλυση

Κατηγορία:Ένζυμα
Φαιστός (αποσαφήνιση)

Η λέξη **Φαιστός** μπορεί να σημαίνει:

*Την Φαιστό, αρχαία πόλη στην Κρήτη
*Την Φαιστό, αρχαία πόλη στην Αχαΐα
*Την Φαιστό, αρχαία πόλη στη Θεσσαλία
Μάγνης (ποιητής)

Ο **Μάγνης** ήταν αρχαίος κωμικός ποιητής της Αθήνας.

Έζησε τον 5ο π.Χ. αιώνα, και ήταν σύγχρονος του Χιονίδη. Ο Χιονίδης και ο Μάγνος είναι οι αρχαιότεροι γνωστοί κωμικοί ποιητές. Αναφέρονται ως νικητές στα Μεγάλα Διονύσια.

## Έργα του
* *Βαρβίτιδες*
* *Βάτραχοι*
* *Γαλεομυομαχία*
* *Διόνυσος*
* *Λυδοί*
* *Ὄρνιθες*
* *Πιτακίς ή Πυτακίδης*
* *Ποάστρια*
* *Ψῆνες*

## Εξωτερικοί σύνδεσμοι
* Magnes Dictionary of Greek and Roman Biography and Mythology
* Magnes Theatrehistory.com
* Poetics (Aristotle),IIIhttp://classics.mit.edu/Aristotle/poetics.1.1.html

Κατηγορία:Αρχαίοι Έλληνες κωμικοί ποιητές
Κατηγορία:Αρχαίοι Αθηναίοι
Κατηγορία:Ποιητές Παλαιάς Κωμωδίας
Αεροβατική ομάδα Scorpion

thumb|230px|right|Ελικόπτερο Mil Mi-24 της Πολωνικής Αεροπορίας
Η **Αεροβατική Ομάδα Scorpion** (*"Scorpion" Aerobatic team*, Πολωνικά: *Grupa Akrobacyjna Skorpion*) είναι η αεροβατική ομάδα της Πολωνικής Πολεμικής Αεροπορίας. Χρησιμοποιεί τέσσερα ελικόπτερα Mil Mi-24 και είναι μία από τις ελάχιστες αεροβατικές ομάδες ελικοπτέρων στον κόσμο. Ιδρύθηκε το 1999 ως μέρος του 49ου Τάγματος Επιθετικών Ελικοπτέρων στο *Pruszcz Gdański*, όπου και πραγματοποίησε την πρώτη της επίδειξη, ενώ αργότερα εμφανίστηκε και στο Αεροπορικό Σόου του Ραντόμ (*Radom Air Show*) του 1999. Αξιοσημείωτο είναι το γεγονός ότι το Mi-24 είναι αντιαρματικό και όχι αεροβατικό ελικόπτερο, γεγονός που απαιτεί ιδιαίτερες ικανότητες από τους πιλότους του για την εκτέλεση των αεροβατικών ελιγμών. 

## Εξωτερικοί σύνδεσμοι

* Η επίσημη ιστοσελίδα του 49ου Τάγματος Επιθετικών Ελικοπτέρων

Κατηγορία:Πολωνία
Οπιοειδές

Ως **οπιοειδές** χαρακτηρίζεται μια χημική ένωση, η οποία επιδρά με την δέσμευσή της στους υποδοχείς οπιοειδών, οι οποίοι βρίσκονται κυρίως στο κεντρικό νευρικό σύστημα και τον γαστρεντερικό σωλήνα. Οι υποδοχείς σε αυτά τα δύο συστήματα οργάνων μεσολαβούν τόσο στις ευεργετικές και στις δυσμενείς επιδράσεις των οπιοειδών.

Οι αναλγητικές επιδράσεις των οπιοειδών συνίστανται στην μειωμένη αντίληψη του πόνου, μειωμένη αντίδραση στον πόνο, καθώς στην αυξημένη ανοχή στον πόνο. Οι παρενέργειες των οπιοειδών περιλαμβάνουν καταστολή, αναπνευστική καταστολή, και δυσκοιλιότητα. Τα οπιοειδή είναι πιθανό να προκαλέσουν καταστολή βήχα, η οποία μπορεί να είναι είτε μια ένδειξη για τη χορήγηση οπιοειδών ή μια ακούσια παρενέργεια. Σωματική εξάρτηση μπορεί να αναπτυχθεί με την συνεχιζόμενη χορήγηση οπιοειδών, οδηγώντας σε σύνδρομο στέρησης με την απότομη διακοπή. Τα οπιοειδή μπορεί να προκαλέσουν ένα αίσθημα ευφορίας, και αυτή την επίδραση, σε συνδυασμό με τη φυσική εξάρτηση, μπορεί να οδηγήσει σε ψυχαγωγική χρήση των οπιοειδών από πολλά άτομα. Η χρήση τους στις ΗΠΑ είναι τόσο εκτεταμένη, ώστε να έχει οδηγήσει στη λεγόμενη επιδημία οπιοειδών.

Αν και ο όρος *[[οπιούχος]]* συχνά χρησιμοποιείται ως συνώνυμο του *οπιοειδούς*, ο όρος είναι πιο σωστά περιορισμένος στα φυσικά αλκαλοειδή που βρίσκονται στην ρητίνη της παπαρούνας οπίου και, πιο χαλαρά, στα ημισυνθετικά οπιοειδή που προέρχονται από αυτά.

## Ταξινόμηση

Υπάρχουν αρκετές μεγάλες κατηγορίες των οπιοειδών:

* **Φυσικά** οπιούχα: αλκαλοειδή που περιλαμβάνονται στην ρητίνη της παπαρούνας οπίου, κατά κύριο λόγο μορφίνη, κωδεΐνη, και θηβαΐνη, αλλά όχι η παπαβερίνη και η νοσκαπίνη, που έχουν διαφορετικό μηχανισμό δράσης· τα ακόλουθα θα μπορούσαν να θεωρηθούν φυσικά οπιούχα: τα φύλλα από το φυτό Mitragyna speciosa (επίσης γνωστό ως Kratom) περιέχουν μερικά απαντώνται στη φύση οπιοειδή, που δραστηριοποιούνται μέσω Mu- και Δέλτα υποδοχέων. Η Salvinorin A, που υπάρχει φυσικά στο φυτό Salvia Divinorum, είναι ένας Αγωνιστής Κάπα-Οπιοειδούς.
* **Ημισυνθετικά οπιοειδή**: δημιουργούμενα από τα φυσικά οπιούχα, όπως υδρομορφόνη, υδροκωδόνη, οξυκωδόνη, οξυμορφόνη, δεσομορφίνη, διακετυλομορφίνη (ηρωίνη), νικομορφίνη, διπροπανοϋλομορφίνη, βενζυλομορφίνη και εθυλομορφίνη·
* **Πλήρως συνθετικά** οπιοειδή: όπως φαιντανύλη, πεθιδίνη, μεθαδόνη, τραμαδόλη και Δεξτροπροποξυφαίνιο·
* **[[Ενδογενή]]** οπιοειδή πεπτίδια, που παράγονται φυσιολογικά από τον οργανισμό, όπως ενδορφίνες, εγκεφαλίνες, δυνορφίνες, και ενδομορφίνες.
* Υπάρχουν επίσης φάρμακα όπως το tramadol και το tapentadol τα οποία δεν είναι χημικώς της κατηγορίας των οπιοειδών, αλλά έχουν δράσεις αγωνιστή στον υποδοχέα μ-οπιοειδών. Αν και ο ακριβής μηχανισμός δράσης τους δεν είναι πλήρως κατανοητός, και οι δύο εμφανίζουν διπλό τρόπο δράσης, με τον δεύτερο τρόπο εμφανιζόμενο να δρα στα νοραδρενεργικά και σεροτονινεργικά συστήματα. Αυτός ο δεύτερος μηχανισμός δράσης ανακαλύφθηκε κατά τη διάρκεια δοκιμών, στις οποίες τα φάρμακα έδειξαν σημεία αναλγησίας, ακόμη και όταν χορηγούνταν η ναλοξόνη, ένας ανταγωνιστής οπιοειδούς.

## Αναφορές

## Εξωτερικοί σύνδεσμοι

Κατηγορία:Ψυχοτρόπες ουσίες
Κατηγορία:Αναλγητικά
Καισάρεια του Φιλίππου

Η **Καισάρεια του Φιλίππου** ήταν αρχαία πόλη που βρισκόταν στα βόρεια όρια του όρους Ερμών, κοντά στις πηγές του Ιορδάνη ποταμού. Στην αρχαιότητα ονομαζόταν **Πανειάς**, ενώ το σύγχρονο όνομά της είναι **[[Μπανιάς]]**.

Σε αυτή την πόλη έλαβε χώρα η μάχη μεταξύ των Αιγυπτίων και των νικηφόρων στρατευμάτων του Αντίοχου Γ΄ περ. το 200 Π.Κ.Χ.. Αναφέρεται στο Ευαγγέλιο του Ματθαίου (κεφάλαιο ΙΣΤ'(16) 13-19). 

## Παραπομπές


## Εξωτερικοί σύνδεσμοι
* 

Κατηγορία:Αρχαίες πόλεις της Συρίας
Κατηγορία:Πτολεμαϊκό Βασίλειο
Κατηγορία:Αυτοκρατορία των Σελευκιδών
Κράτης (κωμικός ποιητής)

Ο **Κράτης** ήταν αρχαίος κωμικός ποιητής της Αθήνας, ο οποίος πήρε τρεις φορές το πρώτο βραβείο στα Μεγάλα Διονύσια. Πρώτη φορά βραβεύτηκε πιθανώς προς το τέλος της δεκαετίας του 450 π.Χ. ή στις αρχές της δεκαετίας του 440 π.Χ.. 

Σε ένα σχόλιο περί των Ιππέων του Αριστοφάνη αναφέρεται ότι ξεκίνησε στο θέατρο ως ηθοποιός σε έργο του Κρατίνου.

Ο Αριστοφάνης στους Ιππής (424 π.Χ.) τον αναφέρει ως σημαντικό αντιπρόσωπο της προηγούμενης γενεάς, ενώ ο Αριστοτέλης λέει στην *[[Ποιητική (Αριστοτέλης)|Ποιητική]]*, ότι υπό την επιρροή των κωμικών ποιητών Επίχαρμου και Φόρμι, από τη Σικελία, ο Κράτης εγκατέλειψε για πρώτη φορά την κωμωδία με ιαμβικό μέτρο, για να κάνει πιο πολυσύνθετη και δραματοποιημένη την πλοκή των έργων του. Το λεξικό Σούδα αναφέρει ότι ο αδελφός του ήταν ο επικός ποιητής Επίλυκος (άγνωστων λοιπών στοιχείων).

Από τις κωμωδίες του Κράτη διασώζονται 60 αποσπάσματα (συμπεριλαμβανομένων τεσσάρων dubia) με δέκα τίτλους:
* Γείτονες
* Ἥρωες
* Θηρία
* Λάμια
* Μέτοικοι
* Παιδιαί (Παιχνίδια)
* Πεδῆται
* Ῥήτορες
* Σάμιοι
* Τόλμαι

Δεν ξέρουμε εάν ταυτίζεται με το πρόσωπο του Κράτη Β', έναν άλλο κωμικό ποιητή τον οποίον αναφέρει το λεξικό Σούδα και του αποδίδει τα τρία έργα:
* Θησαυρός
* Ὄρνιθες
* Φιλάργυρος

## Παραπομπές

Κατηγορία:Αρχαίοι Έλληνες κωμικοί ποιητές
Κατηγορία:Ποιητές Παλαιάς Κωμωδίας
Πρωτεόλυση

Με τον όρο **πρωτεόλυση** ή **πρωτεϊνόλυση** (proteolysis) χαρακτηρίζεται στη Βιοχημεία το σύνολο των αντιδράσεων αποδόμησης των συμπλόκων πρωτεϊνικών ουσιών. Η διάσπαση αυτή των μορίων της πρωτεΐνης επιτυγχάνεται με την υδρόλυση των πεπτιδικών δεσμών τους. Στο ζωντανό κύτταρο η πρωτεϊνόλυση εξασφαλίζεται από ειδικά ένζυμα που εξ αυτού και ονομάζονται πρωτεολυτικά ένζυμα (ενδοπεπτιδάσες και εξωπεπτιδάσες)

Κατά τη διάρκεια της πέψης τα πεπτικά ένζυμα αποδομούν αυτές τις σύμπλοκες πρωτεΐνες που εισάγονται με την τροφή. Εξ αυτών των αντιδράσεων τα απελευθερούμενα αμινοξέα μπορούν ν΄ ανασυνδυαστούν κατά διαφορετικό τρόπο συνεισφέροντας έτσι στη σύνθεση νέων πρωτεϊνών που χρειάζεται μεν ο οργανισμός αλλά δεν τις λαμβάνει με τις τροφές.

## Δείτε επίσης
* Μετουσίωση πρωτεΐνης

Κατηγορία:Μεταβολισμός
Κατηγορία:Δομή της πρωτεΐνης
Παράλιος Καισάρεια

Η **Καισάρεια** ( ή ) υπήρξε πόλη και λιμάνι που χτίστηκε από τον Ηρώδη τον Μέγα μεταξύ των ετών 25 ως 13 π.Χ. Παλαιότερα η πόλη λεγόταν **Πύργος του Στράτωνος** από τον αυτόνομο ηγεμόνα της Σιδώνας Στράτωνα Α΄(Abshtart) που είχε αποστατήσει από τους Αχαιμενίδες Πέρσες. Αργότερα, προφανώς ο Δημήτριος Α΄ των Σελευκιδών μετονόμασε την πόλη σε **Δημητριάδα**, ονομασία η οποία κατά τον Kushnir-Stein αντικατέστησε την παλαιότερη (δηλ. του Πύργου του Στράτωνος). Το 303 μαρτύρησε εκεί δια αποκεφαλισμού ο άγιος Προκόπιος. Από την Παράλιον Καισάρεια καταγόταν ο Βυζαντινός ιστορικός, Προκόπιος ο Καισαρεύς. Σήμερα, τα ερείπιά της βρίσκονται στη μεσογειακή ακτή του Ισραήλ, στο μέσο του δρόμου ανάμεσα στις πόλεις Τελ Αβίβ και Χάιφα.

Δίπλα στα ερείπια της αρχαίας πόλης βρίσκεται η σύγχρονη ισραηλινή πόλη Κεσάριγια (*Qesarya*).

## Εξωτερικοί σύνδεσμοι
* 

Κατηγορία:Αρχαίες πόλεις
Κατηγορία:Πόλεις του Ισραήλ
Μαρία Γιαννακοπούλου

Η **Μαρία Γιαννακοπούλου** (Αθήνα, 1918 - 1967) ήταν ηθοποιός, παλιά καρατερίστα του θεάτρου και του κινηματογράφου.

## Βιογραφία
Πρωτοεμφανίστηκε στο θέατρο 1938 με τον θίασο του Βασίλη Αργυρόπουλου στο έργο *Όταν η σύζυγος κυβερνά*. Σημαντικούς ρόλους είχε επίσης στον κινηματογράφο, στις ταινίες *[[Ο μεθύστακας]]* το 1950 στον ρόλο της μητέρας του Δημήτρη Χορν και στη *[[Μανταλένα (ταινία)|Μανταλένα]]* στον ρόλο της γιαγιάς της Αλίκης Βουγιουκλάκη όπου εμφανίζεται για λίγο. Σε αυτήν την τελευταία της εμφάνιση σε κινηματογραφική ταινία, η Γιαννακοπούλου, αν και σε ρόλο γιαγιάς, ήταν μόνο 42 ετών.  Έπαιξε στο "Θέατρο Τέχνης" στη ''Φαλακρή τραγουδίστρια'' του Ευγένιου Ιονέσκο το 1961. Πέθανε σε ηλικία μόλις 49 ετών από καρκίνο στις 23 Ιουνιου του 1967 και κηδεύτηκε την επόμενη ημέρα στο Β' Νεκροταφείο των Πατησίων. Είχε παντρευτεί τον Λουκά Χατζηαντωνίου και δεν είχαν αποκτήσει παιδιά.

## Φιλμογραφία

## Θέατρο

συμπληρωματικός πίνακας παραστασιογραφίας:

Όλες οι πληροφορίες προέρχονται από το έντυπο πρόγραμμα της κάθε παράστασης ή/και από σχετικά δελτία τύπου

## Παραπομπές


## Πηγές
* Έλληνες - Ελληνίδες ηθοποιοί
* 90lepta.com

Κατηγορία:Ελληνίδες ηθοποιοί κινηματογράφου
Κατηγορία:Ελληνίδες ηθοποιοί θεάτρου
Κισσοειδές του Διοκλή

thumb|right|Το κισσοειδές του Διοκλή
Το **Κισσοειδές του Διοκλή** είναι μία συγκεκριμένη καμπύλη της γεωμετρίας, της οποίας η μελέτη αποδίδεται στον Διοκλή το 100 π.Χ.. Ο Διοκλής προσπαθούσε εκείνη την εποχή να λύσει το πρόβλημα της Δήλου, όπως αναφέρει ο Πρόκλος στα σχόλιά του περί του Ευκλείδη. Το όνομα της καμπύλης προέρχεται από το σχήμα της που μοιάζει με φύλλο κισσού.

## Ιδιότητες του κισσοειδούς
Τα σημεία της καμπύλης έχουν την εξής ιδιότητα:

Έχουμε έναν κύκλο με ακτίνα a, ένα σημείο S του κύκλου και μια εφαπτομένη που εφάπτεται στο σημείο διαμετρικά του σημείου S. Για κάθε σημείο P του κισσοειδούς, τα κοινά σημεία της ευθείας SP και του κύκλου τα ονομάζουμε K και τα κοινά σημεία της ευθείας SP με την εφαπτομένη τα ονομάζουμε A. 
* Τότε τα δύο τμήματα \overline{SP} και \overline{KA} έχουν το ίδιο μήκος.
* Η ευθεία που έχει την εξίσωση x \, = 2 a είναι η ασύμπτωτη της καμπύλης.
* Το εμβαδόν που περιέχεται μεταξύ της καμπύλης και της ασύμπτωτης έχει μέγεθος 3 \, \pi a^2.
## Εξίσωση του κισσοειδούς
Η καμπύλη εκφράζεται με τις εξής εξισώσεις:

## Εξωτερικοί σύνδεσμοι
* Xah Lee's page on the cissoid of Diocles
* MacTutor page on the cissoid of Diocles
* Mathcurve (in French but clearly illustrates several constructions)
* Η κισσοειδής βρίσκεται στη σελίδα 7

Κατηγορία:Γραμμές
Γουριώτισσα Αιτωλοακαρνανίας

Η **Γουριώτισσα** ή **Κατσαρού** είναι οικισμός της Στερεάς Ελλάδας στην Περιφερειακή Ενότητα Αιτωλοακαρνανίας.
## Γενικά στοιχεία
Η Γουριώτισσα βρίσκεται δυτικά του ποταμού Αχελώου στο τέλος του κάμπου του Αγρινίου, κοντά και νότια στην λίμνη Οζερού σε υψόμετρο 100 μέτρα. Το χωριό απέχει περίπου 21 χλμ. δυτικά από το Αγρίνιο και σύμφωνα με το πρόγραμμα Καλλικράτη και την τροποποίησή του Κλεισθένης Ι αποτελεί κοινότητα η οποία υπάγεται στη Δημοτική Ενότητα Στράτου του Δήμου Αγρινίου ενώ με την απογραφή του 2011 έχει 395 κατοίκους. 

Παλιότερα ονομάζονταν Γαλιτσά.

*Η Γουριώτισσα πριν την Επανάσταση του 1821 δεν αναφέρεται με αυτό το όνομα. Σαν Γουριώτισσα αναφέρεται από την έλευση του Γεωργίου Α΄.
*Το 1828 είχε 630 κατοίκους.
*Το 1879 αναφέρεται ως Γαλιτσά ή Γουριώτισσα με 376 κατοίκους.
*Από το 1879 μέχρι το 1912 ανήκει στο Δήμο Αστακού.
*Το 1940 είχε 681 κατοίκους.
*Το 1945 αναφέρεται με την ονομασία Γαλιτσά.
*Από το 1912 αποτελεί αυτόνομη κοινότητα.
*Το 1951 είχε 800 κατοίκους και το 1971 είχε 894 κατοίκους.

## Πολιτιστικές εκδηλώσεις
Από το 2010 έως και το 2019 τον μήνα Αύγουστο, ο Πολιτιστικός Εξωραϊστικός Σύλλογος Γουριώτισσας ο Άγιος Δημήτριος διοργάνωνε στο προαύλιο χώρο του Δημοτικού σχολείου ένα γλέντι, το οποίο κρατούσε τη πρωτιά ως το μεγαλύτερο πανηγύρι της Αιτωλοακαρνανίας για 9 χρόνια. Στο πανηγύρι μοιράζονταν παραδοσιακό βλάχικο φαγητό φτιαγμένο σε 43 καζάνια από έμπειρους ανθρώπους του χωριού. Τέλος το γλέντι κρατούσε όλο το βράδυ, από της 11μ.μ μέχρι το πρώτο ξημέρωμα του 15 Αυγούστου, αφήνοντας πίσω αξέχαστες εμπειρίες. Δυστυχώς το lockdown και ο Κορονοιός έφερε το τέλος σε αυτό το γλέντι αφήνοντας πίσω αξέχαστες αναμνήσεις.

## Βιβλιογραφία
* *Αγώνες και Νεκροί του Ελληνικού Στρατού 1940–1945*, έκδοση Δ.Ι.Σ.
* Γ. Μ., "Περί Γκαραγκούνιδων", *Πανδώρα* (1861). 
* Γαζέτας Χρ.-Μπαρμπαρούσης Γ.Σ., "Γουριώτισσα: το χωριό του δάσους", *η βελανιδιά*, τευχ. 2 (Οκτ.-Δεκ. 2003).
* Κολιόπουλος Γιάννης,* Ληστές*, Αθήνα 1974. 
* Κολιόπουλος Γιάννης, *Ληστές: η κεντρική Ελλάδα στα μέσα του 19ου αιώνα*, Αθήνα 1979. 
* *Οικοτουριστικός οδηγός Βελανιδοδάσους Ξηρομέρου*, Αθήνα 2003. 
* Παπατρέχας Γερ., "Εθνικά και Ανθρωπωνυμικά Ξηρομέρου", τομ Α΄, *ΕΕΣΜ* (1969-70). 
* Στεργίου Δ.Σ., *Παλαιομάνινα*, Αθήνα 1988. 
* Στεργίου Δ.Σ., *Τα βλάχικα έθιμα της Παλαιομάνινας*, Αθήνα 2001.

## Εξωτερικοί σύνδεσμοι
* Γουριώτισσα
## Παραπομπές


Κατηγορία:Χωριά της περιφερειακής ενότητας Αιτωλοακαρνανίας
Κατηγορία:Δήμος Στράτου
Κατηγορία:Δήμος Αγρινίου
Κρίνις

Στην ελληνική μυθολογία με το όνομα **Κρίνις** είναι γνωστός ο ιδρυτής του ναού του Σμινθείου ή Σμινθέως Απόλλωνος στη Χρύση της Μυσίας. Ο Κρίνις είχε για κάποιο λόγο προκαλέσει την οργή του θεού Απόλλωνα, ο οποίος έστειλε στα χωράφια του ποντικούς. Κάποτε ο Απόλλων πήγε στη Χρύση και εκεί συνάντησε τον Ορδήτα, τον αρχιβοσκό του Κρίνιδος. Ο Ορδής δέχθηκε τον θεό τόσο φιλόξενα, ώστε ο Απόλλων εξευμενίσθηκε: απάλλαξε τα χωράφια από τη μάστιγα που ο ίδιος είχε στείλει, σκοτώνοντας τους ποντικούς με τα βέλη του. Φεύγοντας, έδωσε εντολή να του ανεγείρει ο Κρίνις ναό αφιερωμένο στον «Απόλλωνα Σμινθέα» (*σμίνθος* = ποντικός).

## Πηγή
* Emmy Patsi-Garin: «Επίτομο λεξικό Ελληνικής Μυθολογίας», εκδ. οίκος *Χάρη Πάτση*, Αθήνα 1969

Κρινις
Κατηγορία:Μυσία

Κατηγορία:Μύθοι της ελληνικής μυθολογίας
Κρινώ

Με το όνομα **Κρινώ** είναι γνωστή στην ελληνική μυθολογία μια θυγατέρα του Τρωαδίτη Αντήνορα και της πριγκήπισσας Θεανούς, ιέρειας της Αθηνάς και κόρης της βασίλισσας Εκάβης. Η Κρινώ αναφέρεται από μεταγενέστερους συγγραφείς, οι οποίοι δέχονται ότι οι Αντηνορίδες ήταν 19, και όχι 11 (όπως δέχεται ο Όμηρος). Η Κρινώ απεικονιζόταν μαζί με τον πατέρα της στη «Λέσχη των Κνιδίων» στους Δελφούς.
## Δείτε επίσης
* Αντηνορίδες
## Πηγή
* Emmy Patsi-Garin: «Επίτομο λεξικό Ελληνικής Μυθολογίας», εκδ. οίκος *Χάρη Πάτση*, Αθήνα 1969

Κρινω